**Roope Aleksi Salminen** (s. 11. joulukuuta 1989 Helsinki) on suomalainen näyttelijä, laulaja ja juontaja. Hänet tunnetaan erityisesti Roope Salminen & Koirat -yhtyeen laulajana sekä useiden televisio-ohjelmien juontajana.

Salminen palkittiin vuoden 2016 Musiikki & Media -gaalassa vuoden mediapersoonana.

Näyttelijänä
------------

Näyttelijänä Salminen tuli tunnetuksi ensin Yle TV1:n draamasarjassa *Kotikatu*, jossa hän esitti Jan-Erik Talvelaa eli Narskua. Salminen esiintyi sarjassa loppuvuodesta 2008 lähtien sarjan loppuun vuoteen 2012 saakka.

Syksyllä 2016 ja keväällä 2017 Salminen nähtiin teatterissa *The Rocky Horror Show’ssa* Brad Majorsin roolissa. Näytelmää esitettiin Helsingissä, Turussa ja Tampereella. Näytelmän ohjasi Sami Saikkonen.

Vuonna 2016 Salminen esitti yhtä *Teit meistä kauniin* -elokuvan pääosista.

Muusikkona
----------

Salminen luotsaa vuonna 2010 perustettua Roope Salminen & Koirat -yhtyettä, joka aluksi esitti coverversioita tunnetuista hip hop -kappaleista ja siirtyi sitten tekemään omia kappaleitaan.

Roope Salminen & Koirat sai levytyssopimuksen Warner Music Finlandin kanssa maaliskuussa 2014. Yhtyeen "Madafakin darra" -single myi platinaa maaliskuussa 2016. Yhtye on julkaissut kaksi albumia: *Madafakin levyn* vuonna 2016 ja *Koiran vuoden* vuonna 2019.

Salminen on ollut perustamassa ja on mukana Kerava-nimisen yhtyeessä, jonka hittejä ovat olleet muun muassa kappaleet "Markku" (yli 4 miljoonaa kuuntelukertaa) ja "Ei kyl pysty", joka on saanut Spotifyssa syksyyn 2023 mennessä myös yli 200 000 kuuntelukertaa. Vuonna 2016 perustetussa yhtyeessä ovat Salmisen lisäksi Juhani Mykkänen, Matias Keskiruokanen ja Jarkko Ehnqvist.

Televisioesiintyjänä
--------------------

Salminen tunnetaan myös televisiojuontajana. Hän juonsi *Uuden Musiikin Kilpailun* (*UMK*) vuosina 2015 ja 2016. Vuoden 2015 UMK:n jälkeen Salminen kilpaili itse MTV3-kanavalla esitetyssä *Tähdet, tähdet* -laulukilpailussa, jossa hän sijoittui neljänneksi.

Keväällä 2015 Salminen juonsi *Koomikot*-televisiosarjaa ja syksyllä *Hittikärpästä*. Hän toimi haastattelijana keskusteluohjelmissa *Roope Salminen Show* vuonna 2016 ja *Enbuske, Veitola & Salminen* vuosina 2016–2018.

Salminen toimi *Putous*-ohjelman juontajana ja näyttelijänä keväästä 2017 kevääseen 2020 saakka.

Yksityiselämä
-------------

Salmisen vanhemmat ovat näyttelijät Eppu Salminen ja Minna Turunen, joista viimeksi mainitulle Salminen on omistanut 2016 julkaistun kappaleen "Sinulle mutsi". Salminen on tehnyt kappaleen myös kasvattiäidilleen Riitta Havukaiselle, jonka kanssa hän kasvoi 4-vuotiaasta aikuiseksi saakka. Salmisen isoisä on visailujuontaja Reijo Salminen ja tätinsä näyttelijä-koomikko Krisse Salminen.

Salmisella on synnynnäinen sydänvika, supraventrikulaarinen takykardia. Vuoden 2024 keväällä hänellä diagnosoitiin ADHD.

Salminen alkoi seurustella vuonna 2015 Sara Siepin kanssa, ja he asuivat avoliitossa vuodesta 2016 vuoden 2018 syksyyn asti, kunnes erosivat. Marraskuussa 2019 Salminen ilmoitti Instagram-tilillään saavansa lapsen vuonna 2020 yhdessä näyttelijä Helmi-Leena Nummelan kanssa. Lapsi syntyi huhtikuussa 2020. Huhtikuussa 2022 he ilmoittivat eronneensa. Salminen ja artisti Eveliina kertoivat molemmat sosiaalisessa mediassa eronneensa joulukuussa 2023.

#### Seksuaalirikostuomio

Salminen tuomittiin syyskuussa 2020 sakkorangaistukseen vuonna 2015 tapahtuneesta pakottamisesta seksuaaliseen tekoon. Käräjäoikeuden tuomion mukaan Salminen oli käyttänyt hyväkseen uhrin päihtymys- ja unitilaa ja saanut tämän alistumaan seksuaaliseen tekoon. Salminen oli riisunut itsensä ja asettunut makaamaan riisutun uhrin viereen. Salminen tyytyi rangaistukseen, vaikka olikin aluksi ilmoittanut valittavansa siitä.

Salminen on julkisuudessa kertonut olevansa alkoholisti, ja hän on lopettanut alkoholinkäytön kokonaan elokuussa 2019.

Filmografia
-----------

### Elokuvat

| Vuosi | Elokuva | Rooli |
| --- | --- | --- |
| 2002 | *Umur* | pikkuveli |
| 2016 | *Viraalikosketus* | Roope |
| *Teit meistä kauniin* | Antti Lautala |
| 2017 | *Wendy and the Refugee Neverland* | Krisun "random mies" |
| *Ankeisen joulutervehdys* | tietäjä |
| *95* | baarimikko |
| 2018 | **Supermarsu** | sukeltaja |
| *Swingers* | Jere |
| 2021 | *Luokkakokous 3 – Sinkkuristeily* | lääkäri |
| 2022 | *Pohjolan satoa* | Jori |
| *Lunastajat* | päärooli |

### Televisiosarjat

| Vuosi | Sarja | Rooli |
| --- | --- | --- |
| 1999 | *Hovimäki* | Fredrik Sundelius |
| 2008–2012 | *Kotikatu* | Jan-Erik "Narsku" Talvela |
| 2011 | *Villa Helena* | Niklas Salojärvi |
| 2012 | *Roba* | Riku |
| 2015 | *Koomikot* | juontaja |
| 2016–2018 | *Enbuske, Veitola & Salminen* |
| 2017–2020 | *Putous* | juontaja, useita rooleja |
| 2017 | *Älä jäädy* | oma itsensä |
| 2018 | *Vedetään hatusta* |
| *Hyvät katsojat* |
| 2019– | *Myyrä* | juontaja |
| 2020– | *Hotel Swan Helsinki* | Risto Lintunen |
| 2021, 2024– | *Lauma* | juontaja |
| 2022 | *Hymyä!* | Kristian |
| *Harjunpää* | Jarin kaveri |
| 2023 | *Tietäjät tietää* | juontaja |

### Ääninäyttelijänä

| Vuosi | Elokuva | Rooli |
| --- | --- | --- |
| 2020 | *Kallion eläimet* | Stobe |

Lähteet
-------

1. ↑  Hook Finland Oy *finder.fi*. Finder. Viitattu 15.5.2022.
2. ↑  Seppälä, Aila: Ammatinvalinta oli selvä jo päiväkodissa.  *Iltalehti*, 2.4.2015.
3. ↑  Roope Salmisesta vuoden mediapersoona: Positiivinen yllätys!
4. ↑  Suomalainen, Ninni: Roope Salminen & Koirat sai levydiilin – albumillinen omaa musaa luvassa YleX. Viitattu 25.3.2014.
5. ↑  Eppu Salminen sai platinalevyn yhden lauseen esiintymisestä - "Hienosti, Faija!" *www.iltalehti.fi*. Viitattu 31.3.2016. fi-FI
6. ↑  Musiikki | Roope Salminen perusti ystäviensä kanssa salaisesti yhtyeen, jonka kappale on kerännyt vaivihkaa jo yli 4 miljoonaa kuuntelua *Helsingin Sanomat*.  29.8.2023. Viitattu 1.9.2023.
7. ↑  Tässä he ovat! Uudet Putous-tähdet paljastettiin *mtv.fi*.  Arkistoitu 29.11.2016. Viitattu 29.11.2016.
8. ↑  Roope Salminen ei palaa Putoukseen – Joonas Nordman jatkaa koko kauden juontajana *Ilta-Sanomat*.  26.9.2020. Viitattu 4.10.2020.
9. ↑  Myllyoja, Essi: Eppu Salminen ja poika Roope: "Emme ole koskaan nähneet toisiamme humalassa" Me Naiset. Viitattu 25.3.2014.
10. ↑  IS: Roope Salminen teki kappaleen kipeästä suhteesta äitiinsä: "Saa nähdä mitä tapahtuu" *iltalehti.fi*. Viitattu 4.11.2016.
11. ↑  Katri Utula: Roope Salminen esittää tv:ssä hyvin henkilökohtaisen kappaleen, jota ei ole aiemmin kuultu – kasvattiäiti Riitta Havukainen yllättyi täysin ja puhkesi itkuun *Ilta-Sanomat*.  8.2.2022. Viitattu 9.2.2022.
12. ↑  Vakava sairaus ei estä Roope Salmista elämästä täysillä: "Ihminen elää vain kerran" Me Naiset. Viitattu 12.5.2017.
13. ↑  Podcast: Roope Salminen oli arjessaan avuton – Sai selittävän diagnoosin *www.iltalehti.fi*. Viitattu 11.4.2024.
14. ↑  Sara Sieppi ja Roope Salminen eroavat: "Kun arvot eivät kohtaa, on parisuhdetta mahdotonta ylläpitää" *Me Naiset*.  17.9.2018. Viitattu 17.9.2018.
15. ↑  Roope Salminen ja Helmi-Leena Nummela odottavat vauvaa! *www.iltalehti.fi*. Viitattu 26.11.2019.
16. ↑  Roope Salminen koskettavassa kuvassa vastasyntyneen lapsensa kanssa: "Viimeinen päivitys tästä aiheesta" *www.iltalehti.fi*. Viitattu 18.4.2020.
17. ↑  IS: Roope Salminen ja Helmi-Leena Nummela: ero! *Ilta-Sanomat*.  29.4.2022. Viitattu 29.4.2022.
18. ↑
19. ↑
20. ↑  Tv-kasvo Roope Salmiselle 70 päiväsakkoa pakottamisesta seksuaaliseen tekoon *Yle Uutiset*. Viitattu 18.9.2020.
21. ↑  Roope Salminen ei aiokaan valittaa seksuaali­rikos­tuomiostaan – näin hän perustelee ratkaisuaan *Ilta-Sanomat*. Viitattu 23.10.2020.
22. ↑  Roope Salminen podcastissa: "Olen alkoholisti" – elokuisen päivän tapahtumat vuonna 2019 antoivat elämälle uuden suunnan *Ilta-Sanomat*.  26.3.2021. Viitattu 26.3.2021.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |
|  |
| Henkilöt | 
* Elonet
* Yle

 |

 |